钦定古今图书集成/历象汇编/岁功典/第043卷 > 夏日山村即事三首 汪道贯
## 钦定古今图书集成/历象汇编/岁功典/第043卷 > 夏日山村即事三首 汪道贯

墟里少尘事，幽居寡自营。鸣鸠催急雨，飞鹭剧新晴。
西竺蔚蓝出，东菑浅绿平。莞然初睡足，三径草从生。
竹柏纷相映，重阴送午凉。挟书忘盥栉，谢客懒衣裳。
就荫频移坐，临风趣馈浆。不须河朔侣，已近白云乡。
鸣雨湍流急，前溪波浪翻。渔人收白小，田父理青尊。
独坐占云气，相携记水痕。晚来看返照，霁色满西原。